اشرف غني: د افغان ورزشکارانو اتلولۍ د ځان لپاره مثال وګرځوي
د ازادو سیالیو افغان اتل احمد ولي هوتک خپل برازیلی سیال لیونارډو باربوسا ته ماتې ورکړه.
د رنکس اتلانو شپې په نوم اووه سیالۍ پرون ماښام فبروري ۱۱ (لیندۍ۲۳) د کابل پر وخت ناوخته پیل او د شپې یوولس بجې ختمې شوې. د دغې شپې مرکزي لوبه د احمد ولي هوتک او باربوسا وه. باربوسا په خپلو کارنامو کې د ۱۹ لوبو بریا او د اوه ماتو تجربه درلوده. د لوبې په دویم رونډ کې ولي هوتک د باربوسا پر مخ په زنګانه ووهه او هغه یې نک اوټ یا د لوبې بهر کړ. دا لومړی ځل و چې د (MMA) یو بهرنی سیال افغانستان ته د لوبې لپاره راغلی و. هوتک امریکا غږ ته په یو ویډیويي پیغام کې خپلو مینه والو ته د لوبې مبارکي ویلې. د ولي هوتک بریا په ملي کچه پراخ غبرګونونه راپارولي دي. په ټولنیزو رسنیو کې ګنو مینه والو، سیاسونو او نامتو څېرو هوتک ستایلی او دغه شان لوبې یې د ملي یووالي لپاره مناسبه لاره په ګوته کړې ده. د هم افغان ولسمشر د ولي هوتک دغه بریا ستایلې او مبارکي یې ورته ویلې ده. په اعلامیې کې د محمد اشرف غني له قوله راغلي: "لوبغاړي زموږ ریښتني اتلان او استازي دي. دوی په نړیوالو ډګرونو کې د افغانستان بیرغ رپاند ساتلی دی." هغه هیله ښودلې چې د هېواد ځوانان دې د ورشکارانو د لاسته راوړنو او اتلولۍ د ځان لپاره مثال وګرځوي. تېره شپه د ولي هوتک او باربوسا سربېره شپږ نورې لوبې هم وشوې. په یوې بلې لوبې کې ایراني حمید رضا قلیپور د پاکستاني کامران جوت سره سیالي وکړه چې ایراني لوبغاړي میدان وګټه.